送路糾歸老丹陽
作者：陳師道
朝代：宋

paragraphs: 身退不待年，意足不待餘。
寧聞有餘論，但問我何如。
才名四十年，盛氣蓋諸儒。
獨無金水力，竟與蛙黽俱。
晚爲府中掾，直前不趑趄。
曾何愧俯仰，頗亦困囁嚅。
有粟尚可糊，有酒尚可娛。
一朝脫章綬，用意不躊躇。
富貴亦何有，惜君寧挽裾。
人生一世間，誰得還其軀。
謝公江海人，此計竟亦疏。
千金一大錢，兩子雙明珠。
妙語發幽光，東坡爲欷歔。
不知兩疏去，能亦有此無。
聊爲三徑資，從子並門居。